Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ ΑΙΤΗΣΕΙΣ ΑΡΣΗΣ ΑΣΥΛΙΑΣ ΒΟΥΛΕΥΤΩΝ Συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας των Βουλευτών κυρίων Αλέξανδρου Μεϊκόπουλου, Ιωάννη Δέδε και Ιωάννη Σαχινίδη. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της, της 12ης Απριλίου 2016, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Αλέξανδρου Μεϊκόπουλου. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της, της 12ης Απριλίου 2016, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Ιωάννη Δέδε. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της, της 12ης Απριλίου 2016, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Ιωάννη Σαχινίδη. Σύμφωνα με το άρθρο 83 του Κανονισμού, η Βουλή δεν εισέρχεται στην ουσία των υποθέσεων, αλλά ερευνάται μόνο αν η πράξη, για την οποία ζητείται η άρση ασυλίας, συνδέεται με την πολιτική ή κοινοβουλευτική δραστηριότητα του Βουλευτή ή η δίωξη ή η μήνυση ή η έγκληση υποκρύπτει πολιτική σκοπιμότητα. Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108, παράγραφος 1, εδάφιο β΄. Ο λόγος δίνεται πάντα, εφόσον ζητηθεί, στον Βουλευτή, στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους. Υπενθυμίζω ότι, σύμφωνα με την απόφαση της Διάσκεψης των Προέδρων της 23ης Μαρτίου του 2005, έχουμε δεχθεί επί των αιτήσεων άρσης ασυλίας η Βουλή να αποφασίζει με ονομαστική ψηφοφορία και με ψηφοδέλτιο. Το ψηφοδέλτιο, στο οποίο κάθε συνάδελφος αναγράφει το όνομά του, την εκλογική του περιφέρεια και την Κοινοβουλευτική Ομάδα, στην οποία ανήκει, θα καταχωρίζεται στα αντίστοιχα Πρακτικά. Ανταποκρινόμαστε στις διατάξεις του άρθρου 83 του Κανονισμού της Βουλής, που απαιτεί φανερή ψηφοφορία. Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ψηφοφορία, όπως σας περιέγραψα. Η πρώτη υπόθεση αφορά τον συνάδελφο κ. Αλέξανδρο Μεϊκόπουλο. Η δεύτερη υπόθεση αφορά τον συνάδελφο κ. Ιωάννη Δέδε. Η τρίτη υπόθεση αφορά τον συνάδελφο κ. Ιωάννη Σαχινίδη. Επί της πρώτης αιτήσεως υπάρχει συνάδελφος, που ζητά τον λόγο κατά το άρθρο 108 του Κανονισμού της Βουλής; Κανείς. Επί της δεύτερης αιτήσεως υπάρχει συνάδελφος, που ζητά τον λόγο κατά το άρθρο 108 του Κανονισμού της Βουλής;
Μάλιστα, κύριε Πρόεδρε.
Κύριε Δέδε, έχετε τον λόγο.
Ευχαριστώ πολύ, κύριε Πρόεδρε.
Κύριοι συνάδελφοι, δεν υπάρχει ασυλία για την οχλοβοή!
Κύριοι συνάδελφοι, όσο ήμουν διευθυντής στο νοσοκομείο ΚΑΤ, είχα την υποχρέωση να υποβάλω το πρώτον τη δήλωση «πόθεν έσχες» στην εισαγγελία. Ως εκ τούτου, λοιπόν, είτε λόγω κακής ή πλημμελούς πληροφόρησης από τη τότε διοίκηση του νοσοκομείου και ως προς τον τρόπο, αλλά και ως προς τον τόπο της υποβολής, έβαλα σε απλό φάκελο τη δήλωσή μου, εγώ και η σύζυγός μου, την περιουσιακή κατάσταση της οικογένειάς μου, δηλαδή, και την έστειλα στην Εισαγγελία των Αθηνών, όπως και αναφερόταν στο παραπεμπτικό από τη διοίκηση του νοσοκομείου. Μετά από έναν χρόνο και κάτι μήνες, με κάλεσε ο εισαγγελέας να απολογηθώ, γιατί δεν υπέβαλα την προηγούμενη χρονιά δήλωση «πόθεν έσχες». Εγώ απευθύνθηκα κατευθείαν στην εισαγγελία, στη διεύθυνση που είχα στείλει τη δήλωση «πόθεν έσχες», και μου είπαν: «Κύριε, όχι εδώ. Θα πάτε στην Πειραιώς 207, εκεί που είναι η υπηρεσία του Σώματος Δίωξης Οικονομικού Εγκλήματος». Παρ' όλα αυτά, υπέβαλα το αντίγραφο της τότε δηλώσεως, που είχα υποβάλει με το ταχυδρομείο και πήγα στο ακροατήριο. Βέβαια, αναβλήθηκε δύο φορές η συζήτηση και οι προσπάθειες να απολογηθώ στο ακροατήριο. Έκτοτε έγινα Βουλευτής και τώρα παραπέμπομαι από την επιτροπή. Επειδή δεν είναι, όμως, πολιτικού θέματος η δίωξή μου - έτσι αναφέρθηκε και στην επιτροπή - ζητώ, βέβαια, να μην αρθεί η ασυλία μου, κύριε Πρόεδρε. Αυτό, βέβαια, είναι θέμα των Βουλευτών να αποφασίσουν. Ευχαριστώ.
Ευχαριστούμε κι εμείς τον κ. Δέδε. Επί της τρίτης αιτήσεως άρσης ασυλίας, υπάρχει συνάδελφος, που ζητά τον λόγο κατά το άρθρο 108 του Κανονισμού της Βουλής; Ουδείς. Κυρίες και κύριοι συνάδελφοι, κηρύσσεται περαιωμένη η συζήτηση επί των αιτήσεων άρσης ασυλίας. Στο σημείο αυτό θα διεξαχθεί ονομαστική ψηφοφορία. Έχει καταρτιστεί ψηφοδέλτιο με τα ονόματα των συναδέλφων, για τους οποίους ζητείται η άρση της ασυλίας. Κάθε συνάδελφος θα σημειώνει την ψήφο του δίπλα στα ονόματα των συναδέλφων, για τους οποίους ζητείται η άρση της ασυλίας. Όποιος συνάδελφος ψηφίζει υπέρ της άρσης ασυλίας σημειώνει την προτίμησή του δίπλα στο όνομα του Βουλευτή και στη στήλη «ΝΑΙ», δηλαδή, λέει «ΝΑΙ» στην αίτηση του εισαγγελέως για την άρση της ασυλίας. Όποιος συνάδελφος ψηφίζει κατά της άρσης ασυλίας σημειώνει δίπλα στο όνομα του Βουλευτή και στη στήλη «ΟΧΙ» αντιστοίχως «ΟΧΙ». Όποιος συνάδελφος ψηφίζει «ΠΑΡΩΝ» το σημειώνει στην αντίστοιχη στήλη του ψηφοδελτίου. Στο ψηφοδέλτιο θα αναγράφει ο κάθε συνάδελφος το όνομά του, την εκλογική του περιφέρεια και την Κοινοβουλευτική Ομάδα, στην οποία ανήκει και θα το υπογράφει, διότι η ψηφοφορία είναι ονομαστική, σύμφωνα με το άρθρο 72 του Κανονισμού της Βουλής. Στη συνέχεια, και με την εκφώνηση του ονόματός του από τους επί του καταλόγου συναδέλφους, θα παραδίδει το ψηφοδέλτιο στους συναδέλφους κυρίους. Γεώργιο Ψυχογιό από τον ΣΥΡΙΖΑ και Απόστολο Βεσυρόπουλο από τη Νέα Δημοκρατία, οι οποίοι θα το μονογράφουν και θα ανακοινώνουν ότι ο Βουλευτής εψήφισε. Μετά το τέλος της ψηφοφορίας θα γίνει η καταμέτρηση των ψήφων από τους συναδέλφους που ανέφερα, όπως θα προκύψουν από τα ψηφοδέλτια, τα οποία θα καταχωριστούν μαζί με το πρωτόκολλο ψηφοφορίας στα Πρακτικά της σημερινής συνεδρίασης. Συμφωνεί το Σώμα;
Το Σώμα συνεφώνησε. Σας ενημερώνω ότι έχουν έλθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες μας γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Καλούνται επί του καταλόγου οι Βουλευτές κ.κ. Αναστασία Γκαρά από τον ΣΥΡΙΖΑ και Ιωάννης Κεφαλογιάννης από τη Νέα Δημοκρατία. Μέχρι να προσέλθουν οι συνάδελφοι, έχω να κάνω δύο ανακοινώσεις προς το Σώμα. Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Αγροτικής Ανάπτυξης και Τροφίμων «Αγροτικοί συνεταιρισμοί, μορφές συλλογικής οργάνωσης του αγροτικού χώρου και άλλες διατάξεις». Επίσης, η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών και Διοικητικής Ανασυγκρότησης «Κύρωση της Συμφωνίας μεταξύ της Κυβέρνησης της Ελληνικής Δημοκρατίας, της Κυβέρνησης της Δημοκρατίας της Βουλγαρίας και της Κυβέρνησης της Δημοκρατίας της Τουρκίας σχετικά με την ίδρυση και λειτουργία Κοινού Κέντρου Επαφής με σκοπό την Αστυνομική και Τελωνειακή Συνεργασία». Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Οι επιστολές, οι οποίες απεστάλησαν στο Προεδρείο από τους συναδέλφους σύμφωνα με το άρθρο 70Α του Κανονισμού της Βουλής θα καταχωριστούν στα Πρακτικά.
Κυρίες και κύριοι συνάδελφοι, σας ενημερώνω ότι έχουν έλθει στο Προεδρείο επιστολές των συναδέλφων κ. Αλέξιου Τσίπρα, κ. Γεωργίου Σταθάκη, κ. Μουσταφά Μουσταφά, κ. Γεωργίου Πάντζα, κ. Ανδρέα Μιχαηλίδη, κ. Ιωάννη Δραγασάκη, κ. Παναγιώτη Σκουρλέτη και κ. Γεράσιμου Μπαλαούρα. Οι επιστολές αυτές, οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τρεις εκπαιδευτικοί συνοδοί τους από το Γυμνάσιο Κολυμβαρίου Χανίων Κρήτης. Τους καλωσορίζουμε. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών. Ψήφισαν συνολικά 189 Βουλευτές. Υπέρ της άρσης ασυλίας του συναδέλφου κ. Αλέξανδρου Μεϊκόπουλου, δηλαδή «ΝΑΙ», ψήφισαν 12 Βουλευτές. Κατά της άρσης ασυλίας, δηλαδή «ΟΧΙ», ψήφισαν 176 Βουλευτές. Ψήφισε «ΠΑΡΩΝ» 1 Βουλευτής. Συνεπώς η αίτηση της εισαγγελικής αρχής δεν έγινε δεκτή. Υπέρ της άρσης ασυλίας του συναδέλφου κ. Ιωάννη Δέδε, δηλαδή «ΝΑΙ», ψήφισαν 79 Βουλευτές. Κατά της άρσης ασυλίας, δηλαδή «ΟΧΙ», ψήφισαν 107 Βουλευτές. Ψήφισαν «ΠΑΡΩΝ» 3 Βουλευτές. Συνεπώς η αίτηση της εισαγγελικής αρχής δεν έγινε δεκτή. Υπέρ της άρσης ασυλίας του συναδέλφου κ. Ιωάννη Σαχινίδη, δηλαδή «ΝΑΙ», ψήφισαν 183 Βουλευτές. Κατά της άρσης ασυλίας, δηλαδή «ΟΧΙ», ψήφισαν 4 Βουλευτές. Ψήφισαν «ΛΕΥΚΟ» 2 Βουλευτές. Συνεπώς η αίτηση της εισαγγελικής αρχής έγινε δεκτή.
Κύριοι συνάδελφοι, έχουν διανεμηθεί τα Πρακτικά της Πέμπτης 11 Φεβρουαρίου 2016 και της Παρασκευής 19 Φεβρουαρίου 2016 και ερωτάται το Σώμα αν τα επικυρώνει.
Συνεπώς τα Πρακτικά της Πέμπτης 11 Φεβρουαρίου 2016 και της Παρασκευής 19 Φεβρουαρίου 2016 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 19.20΄ λύεται η συνεδρίαση για αύριο, ημέρα Τετάρτη 20 Απριλίου 2016 και ώρα 10.00΄, με αντικείμενο εργασιών του Σώματος: συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη, σε επίπεδο Αρχηγών κομμάτων, σχετικά με την ασφάλεια των πολιτών, σύμφωνα με την ειδική ημερήσια διάταξη που έχει διανεμηθεί.